Jokerit ei myy nahkaansa halvalla, ei todellakaan.

Mika Niemi ratkaisi huikean trillerin viidennessä jatkoerässä. AOP

KHL:n läntisen konferenssin välieräsarjan viides peli venyi peräti viidenteen jatkoerään. Ottelun ratkaisi Mika Niemi ajassa 142.09 hienolla vedolla alakulmaan.

ZSKA painoi päälle kolmannen jatkoerän loppupuolella, mutta Jokerien vahti Karri Rämö otti hienoja torjuntoja. ZSKA painoi päälle myös neljännessä jatkoerässä. ZSKA laittoi myös kiekon maaliin neljännessä jatkoerässä, mutta maali hylättiin, koska moskovalaisjoukkueen hyökkääjä Geoff Platt ajoi ennen maalia Rämön päälle ja Jokerit-veskarin maski irtosi.

Ottelu on KHL-historian pisin. Aiempi ennätys oli 126.14 minuuttia, kun vastakkain olivat nyt jo edesmenneet Lev Praha ja Donbass Donetsk 21.3.2014. Donbass vei matsin 4-3. Kari Jalonen oli Levin valmentaja. Kyseessä on myös Jokerien seurahistorian pisin ottelu. Sanomattakin on selvää, että pelaajat olivat ottelun loppupuolella todella väsyneitä. Myös osa yleisöstä lähti jo kesken matsin kotiin.

ZSKA johtaa sarjaa 3-2. Kuudes ottelu pelataan lauantaina Helsingissä.

Ensimmäinen jatkoerä oli dramaattinen, todellinen trilleri itsessään. Vain sekunteja ennen summeria Mika Niemi karkasi alivoimalla läpiajoon, mutta kiekko pysähtyi Ilja Sorokinin kainaloon. Kelloon jäi 6,8 sekuntia.

Kerran Jokerit kilautti kiekon tolppaan, mutta yhtä lailla huippupaikkoja oli ZSKA:lla. Karri Rämö piti kuitenkin tässäkin vaiheessa narrit elossa maagisilla torjunnoillaan.

Ainoat maalit nähtiin ensimmäisessä erässä. Brian O ' Neill vei Jokerit johtoon ylivoimalla ajassa 3.51, mutta Kirill Kaprizov taituroi tasoitusmaalin avauserän puolivälin jälkeen.

Toisessa erässä Eeli Tolvanen tirvaisi kiekon komeasti etukulmaan, mutta ZSKA haastoi maalin ja se myös hylättiin. Maaliin johtanutta pyöritystä oli edeltänyt paitsio. Tolvanen pääsi läpi myös neljännessä jatkoerässä, mutta ei onnistunut maalinteossa.

Läntisen konferenssin toinen finalisti on jo ratkennut. Hallitseva mestari Pietarin SKA löi Lokomotiv Jaroslavlin 3-1 ja eteni finaaleihin voitoin 4-1.